Borgtog vir drie wat tender-ondersoekers glo wou omkoopNaidoo (links), Govender en Pillay in die hof (Foto: NVG) ’n Oos-Kaapse staatsamptenaar en twee sakemanne wat daarvan aangekla word dat hulle ondersoekbeamptes wou omkoop oor ’n polisietender, is op borgtog vrygelaat. Neil Naidoo, Oos-Kaapse hoofdirekteur van gemeenskapsveiligheid en skakeling, en Matthew Pillay is op borgtog van R15 000 elk vrygelaat. Die ander sakeman, Kenny Govender, is op borgtog van R50 000 vrygelaat. Hulle staan tereg op aanklagte van korrupsie, diefstal en regsverydeling. Die beskuldigdes het glo gehoop dat die beamptes hul ondersoek na ŉ multimiljoenrand-polisietender waarby die beskuldigdes glo betrokke was, sou staak. Die saak is tot 29 Julie volgende jaar uitgestel vir verdere ondersoek. Dié drie het die betrokke ondersoekbeamptes glo met R3,5 miljoen probeer omkoop. Sindisiwe Seboka, woordvoerder van die ondersoekdirektoraat (OD) van die Nasionale Vervolgingsgesag (NVG), sê die aanvanklike ondersoek na die polisietender het betrekking op ŉ kontrak van R36 miljoen wat aan KJP Trading toegeken is om meubels aan verskeie kantore van die Suid-Afrikaanse Polisiediens (SAPD) oor die hele land heen te verskaf. “Naidoo word daarvan beskuldig dat hy samesprekings tussen die ondersoekers en die twee sakemanne begin het om besonderhede in die ondersoek uit te stryk, of die ondersoek heeltemal te laat vaar,” sê Seboka. Pillay en Govender het glo in Maart vanjaar ooreengekom om teen 5 April miljoene aan Naidoo oor te betaal, wat dan die geld aan die betrokke ondersoekbeamptes sou gee. Altesaam R1,8 miljoen is toe op 14 April aan Naidoo oorbetaal. Hy het na bewering R300 000 vir homself geneem en R1,5 miljoen aan die ondersoekbeamptes betaal. Die oorblywende bedrag sou in ŉ latere stadium oorbetaal word. Naidoo en sy makkers was egter nie daarvan bewus dat die betrokke ondersoekbeamptes eintlik daar geplaas is om hul beweerde misdadige bedrywighede bloot te lê nie. Die drie is die afgelope naweek in hegtenis geneem, waarna hulle in die hof verskyn het.